Document ID: /roh_data/filtered/fineweb-2-filterrobots_roh.jsonl.gz/72619

Vincent Augustin è il nov president da la UBI, l'instanza da recurs independenta per radio e televisiun. Sco i ha num en ina communicaziun da la confederaziun, è el vegnì elegì dal Cussegl federal sco successur da Roger Blum.
Vincent Augustin è giurist ed anteriur deputà dal Cussegl grond. Plinavant è el stà durant 8 onns president da la Lia Rumantscha. Augustin è dapi il 2013 commember da la UBI, ed è il prim president rumantsch da quest gremi.
Roger Blum sorta la fin da l’onn dal gremi, perquai ch’el ha cuntanschì la limita da vegliadetgna da 70.